Številka: 478-97/2023/43 (164-09)

Datum: 26. 7. 2024

Republika Slovenija, Ministrstvo za notranje zadeve, Štefanova ulica 2, 1501 Ljubljana v skladu z 51. in 77. čl. Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 – ZORR) in 16. čl. Uredbe o stvarnem premoženju države in samoupravnih lokalnih skupnosti (Uradni list RS, št. 31/18) objavlja

**JAVNO ZBIRANJE PONUDB**

**za prodajo montažnega objekta v Rakitovcu**

1. **Naziv in sedež organizatorja javnega zbiranja ponudb:**

Republika Slovenija, Ministrstvo za notranje zadeve, Štefanova ulica 2, 1501 Ljubljana (v nadaljevanju: organizator).

1. **Opis predmeta javnega zbiranja ponudb:**

Predmet javnega zbiranja ponudb je prodaja montažnega objekta nekdanjega Železniškega mejnega prehoda Rakitovec z vsemi pripadajočimi elementi in pisarniško opremo (v nadaljevanju: objekt oz. premičnine).

Lastnica premičnin je Republika Slovenija, upravljavec pa Policija.

Objekt sestavljajo naslednji elementi: dva kontejnerja dolžine 6,00 metrov in širine 2,50 metra, nadstrešnica in dva drogova za zastave. V objektu se nahaja dotrajana pisarniška oprema. Vse premičnine so rabljene in starejšega letnika. Seznam in fotografije premičnin so v prilogi tega razpisa. Premičnine se prodajajo kot celota, nakup posameznih elementov ni možen.

1. **Vrsta pravnega posla in sklenitev pogodbe:**

Prodaja premičnin po metodi javnega zbiranja ponudb. Prodajo bo izvedla Komisija za izvedbo postopkov prodaje in oddaje stvarnega premoženja Ministrstva za notranje zadeve (v nadaljevanju: komisija).

Pogodba mora biti sklenjena v roku 15 dni po pozivu organizatorja. V kolikor pogodba ni sklenjena v danem roku, lahko organizator odstopi od sklenitve posla.

1. **Izhodiščna cena in varščina:**

Izhodiščna cena za premičnine znaša 2.500,00 EUR.

Varščina znaša 250,00 EUR. Ponudniki morajo varščino nakazati na račun št. SI56 0110 0637 0171 132, s sklicem na št. 28 17140-2990008-39905924, ponudbi pa priložiti potrdilo o plačani varščini.

Varščina bo uspelemu ponudniku vračunana v kupnino, ponudnikom, ki ne bodo uspeli, pa brez obresti vrnjena v roku 15 dni po končanem postopku javnega zbiranja ponudb.

Če najugodnejši ponudnik ne podpiše pogodbe v predpisanem roku, mu organizator lahko podaljša rok za sklenitev pogodbe, vendar ne za več kot 15 dni, ali pa odstopi od sklenitve posla in zadrži njegovo varščino.

Če najugodnejši ponudnik ne plača kupnine v predpisanem roku, se varščina zadrži.

Če ponudnik po plačilu varščine odstopi od ponudbe, se varščina zadrži.

Če ponudnik plača varščino, ponudbe pa ne odda v danem roku, se varščina zadrži.

1. **Način in rok plačila kupnine:**

Kupnino se poravna na podlagi izstavljenega računa organizatorja, in sicer najkasneje v roku 20 dni od izstavitve računa.

Plačilo celotne kupnine v navedenem roku je bistvena sestavina pravnega posla. V kolikor kupnina ni plačana v roku, se šteje posel za razvezan po samem zakonu, varščina pa se zadrži kot pogodbena kazen.

1. **Oblika ponudbe:**

Ponudniki ponudbo za nakup premičnin podajo na Obrazcu št. 1, ki je v prilogi tega razpisa. Ponudbi se priloži tudi Obrazec št. 2, ki je v prilogi tega razpisa, in potrdilo o plačani varščini.

1. **Rok za oddajo ponudbe:**

Upoštevane bodo popolne ponudbe, ki bodo predložene v zaprtih kuvertah, na sprednji strani kuverte mora biti navedeno: »JAVNO ZBIRANJE PONUDB ŠT. 478-97/2023 - NE ODPIRAJ«. Na zadnji strani kuverte mora biti navedeno ime in priimek oz. naziv in naslov ponudnika.

Kot popolna ponudba se šteje tista, ki vsebuje izpolnjena in podpisana obrazca št. 1 in 2, ki sta v prilogi tega razpisa, ter potrdilo o plačani varščini.

Rok za prejem ponudbe je **torek 20. 8. 2024 do 15.00 ure**. Šteje se, da je ponudba pravočasna, če na naslov Ministrstva za notranje zadeve, Štefanova ulica 2, 1501 Ljubljana prispe pred iztekom roka za prejem ponudbe.

1. **Veljavnost ponudbe:**

Ponudniki so vezani na ponudbo 60 dni od roka za prejem ponudbe.

1. **Datum, čas in kraj odpiranja ponudb:**

Javno odpiranje ponudb bo **dne 21. 8. 2024 ob 10.00 uri**, na naslovu:

Ministrstvo za notranje zadeve, Štefanova ulica 2, 1501 Ljubljana.

Predstavniki ponudnikov – pravnih oseb, ki bodo prisotni na javnem odpiranju ponudb, morajo pred pričetkom odpiranja ponudb komisiji izročiti pisna pooblastila za sodelovanje na javnem odpiranju in ji izročiti na vpogled osebni dokument s fotografijo, ki ga je izdal državni organ (javno listino).

Ponudniki – fizične osebe, ki bodo prisotni na javnem odpiranju ponudb, morajo pred pričetkom odpiranja ponudb komisiji izročiti na vpogled osebni dokument s fotografijo, ki ga je izdal državni organ (javno listino).

Skladno z Uredbo o upravnem poslovanju (Uradni list RS, št. 9/18, 14/20, 167/20, 172/21, 68/22, 89/22, 135/22, 77/23 in 24/24) na javnem odpiranju ponudb ni dovoljeno slikovno, zvočno ali slikovno-zvočno snemanje.

1. **Drugi pogoji:**
* Premičnine so naprodaj po načelu »videno-kupljeno«, zato morebitne reklamacije po končanem javnem odpiranju ponudb ne bodo upoštevane.
* Premičnine se prodajajo kot celota, nakup posameznih elementov ni možen.
* Upoštevane bodo le popolne ponudbe, ki bodo enake ali višje od izhodiščne cene.
* Prodajalec lahko po prejemu ponudb opravi dodatna pogajanja za dosego ugodnejše ponudbe.
* Ponudniki bodo o izidu postopka javnega zbiranja ponudb pisno obveščeni v 8 dneh od javnega odpiranja ponudb.
* Če bo med prejetimi ponudbami več najugodnejših ponudb (enake višine ponudb), bodo organizirana dodatna pogajanja.
* Pri javnem zbiranju ponudb kot ponudniki ne morejo sodelovati člani komisije in z njimi povezane osebe.

Za povezano osebo se štejejo:

* fizična oseba, ki je s članom komisije v krvnem sorodstvu v ravni vrsti do katerega koli kolena, v stranski vrsti pa do tretjega kolena, ali ki je s članom komisije ali cenilcem v zakonu, zunajzakonski skupnosti, sklenjeni ali nesklenjeni partnerski zvezi ali v svaštvu do drugega kolena, ne glede na to, ali je zakonska zveza oziroma partnerska zveza prenehala ali ne,
* fizična oseba, ki je s članom komisije v odnosu skrbništva ali posvojenca oziroma posvojitelja,
* pravna oseba, v kapitalu katere ima član komisije delež večji od 50 odstotkov in
* druge osebe, s katerimi je glede na znane okoliščine ali na kakršnem koli pravnem temelju povezan član komisije, tako da zaradi te povezave obstaja dvom o njegovi nepristranskosti pri opravljanju funkcije člana komisije.
* Najugodnejši ponudnik (v nadaljevanju: kupec) mora pred sklenitvijo prodajne pogodbe podati pisno izjavo, da ni povezana oseba po sedmem odstavku 51. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 – ZORR).
* Kupec mora premičnine prevzeti in odstraniti z lokacije v roku 15 dni od sklenitve pogodbe in plačila celotne kupnine, sicer se šteje, da je v zamudi s prevzemom in se mu lahko zaračunajo stroški hrambe v višini 30,00 EUR na dan, temu znesku pa se prišteje še 22% DDV.
* Ne glede na dejanski prevzem preidejo vsi stroški in riziki v zvezi s premičninami na kupca s prvim dnem po tem, ko bi kupec moral premičnine prevzeti.
* Stroški prevzema premičnin in morebitni drugi stroški v zvezi s pravnim poslom bremenijo kupca.
* Prodajalec v skladu s petim odstavkom 5. člena Zakona o davku na dodano vrednost ni zavezanec za plačilo DDV.
* Merilo za izbor najugodnejše ponudbe je cena. Najugodnejši ponudnik je tisti, ki ponudi najvišjo ceno.
1. **Ustavitev postopka:**

Organizator lahko kadarkoli do sklenitve pravnega posla postopek javnega zbiranja ponudb brez obrazložitve in brez odškodninske odgovornosti ustavi, pri čemer se ponudnikom vrne varščina brez obresti.

1. **Kontaktni osebi:**

Kontaktna oseba za informacije glede izvedbe postopka javnega zbiranja ponudb je Nejc Nadbath, tel. št. 01 428 47 24, e-naslov: nejc.nadbath@gov.si.

Kontaktna oseba za podrobnejše informacije o premičninah in ogled premičnin je Vojko Gombač, tel. št. 031 465 957. Ogled premičnin je možen izključno po predhodnem dogovoru.

Nika Lošić Ošlak

generalna direktorica

Direktorata za logistiko